Il-Kummissjoni temmet b'suċċess testijiet għal skema ġdida li tippromwovi l-mobbiltà tal-artisti u tal-professjonisti kulturali. i-Portunus, proġett pilota ffinanzjat mill-programm Ewropa Kreattiva tal-UE, huwa riżultat konkret tal-Aġenda Ewropea Ġdida għall-Kultura li ġiet adottata fl-2018. B'baġit ta' EUR1 miljun fl-2019, i-Portunus iffinanzjat 343 artist u professjonist kulturali mill-oqsma tal-arti tal-ispettaklu u tal-arti viżwali minn 36 pajjiż, sabiex iqattgħu perjodu ta' bejn 15 u 85 jum jaħdmu barra. Il-Kummissarju għall-Edukazzjoni, il-Kultura, iż-Żgħażagħ u l-Isport, Tibor Navracsics qal: “Kburi li nedejt din l-iskema għall-ewwel darba ffinanzjata mill-UE, li tgħin lill-artisti u l-professjonisti kulturali jiksbu esperjenza barra u jsawru sħubijiet ġodda ma' persuni kreattivi oħra minn pajjiżi oħra. Dan huwa element ewlieni li jagħti spinta lill-innovazzjoni u l-kompetittività fis-setturi kulturali u kreattivi tal-Ewropa, li għandhom rwol importanti x'jaqdu fl-ekonomiji u s-soċjetajiet tagħna.” Sabiex jikkwalifikaw għall-appoġġ minn i-Portunus, l-applikanti kellhom jippreżentaw għan speċifiku u definit sew, bħall-iżvilupp ta' kollaborazzjoni internazzjonali, l-involviment f'residenza orjentata lejn il-produzzjoni jew fl-iżvilupp professjonali fil-pajjiż fejn artist jagħżel li jmur. Bejn April u Settembru 2019, tressqu 'l fuq minn 3200 applikazzjoni għall-appoġġ minn artisti u professjonisti kulturali. Ir-rispons mingħand il-parteċipanti u s-setturi kulturali kien pożittiv ħafna. i-Portunus intlaqgħet l-aktar mill-artisti żgħażagħ u dawk emerġenti. Konferenza fi Brussell fil-15 u s-16 t'Ottubru ġabret flimkien lil xi wħud mill-artisti li kienu qed jieħdu sehem kif ukoll partijiet ikkonċernati ewlenin li jirrappreżentaw is-setturi bħall-mużika, t-tetru, ż-żfin, il-festivals u l-litteratura, kif ukoll l-istituti kulturali nazzjonali u internazzjonali, bħall-Fondazzjoni Kulturali Ewropea, sabiex jiddiskutu kif l-iskema tista' tittejjeb. Id-diskussjonijiet se jkunu sors għar-rakkomandazzjonijiet li l-partijiet ikkonċernati jippreżentaw lill-Kummissjoni ma' tmiem il-proġett. Il-Passi li jmiss Fl-2020, il-Kummissjoni se tinvesti EUR1.5 miljun ieħor f'żewġ eżerċizzji simili. Ir-riżultati u r-rakkomandazzjonijiet mill-proġetti piloti kollha mbagħad se jsawru l-azzjoni permanenti proposti għall-Programm Ewropa Kreattiva 2021–2027 li jmiss. Kuntest F'Mejju 2018, il-Kummissjoni Ewropea ppubblikat il-Komunikazzjoni tagħha “Aġenda Ġdida Ewropea għall-Kultura” li tistabbilixxi l-objettivi għall-kooperazzjoni fil-livell tal-UE u tipproponi 25 azzjoni ta' prijorità. Waħda minnhom hija li tiġi inkoraġġuta l-“mobbiltà tal-professjonisti fis-setturi kulturali u kreattivi”. Fil-Programm ta' Ħidma tal-Kummissjoni għall-2018, iddaħħlet ukoll skema ta' mobbiltà transfruntiera għall-artisti u n-nies kreattivi, biex tiġi ttestjata skema ta' finanzjament ġdida li għandha tikber fl-2019 u l-2020, u tiġi implimentata fuq bażi regolari wara l-2020 taħt il-programm Ewropa Kreattiva tal-futur. i-Portunus huwa proġett pilota qasir, magħżul u ffinanzjat minn Ewropa Kreattiva, il-programm tal-UE li jappoġġa l-kultura u s-setturi awdjoviżwali Ewropea. Biex tiġi implimentata din l-inizjattiva l-ġdida, fl-2018 ġiet ippubblikata sejħa għall-offerti. L-offerent rebbieħ kien konsorzju magħmul mill-Goethe-Institut (il-Ġermanja), l-Institut francais (Franza), in-Nida Art Colony of Vilnius Academy of Arts (il-Litwanja) u Izolyatsia (l-Ukrajna). Il-proġett pilota beda f'Jannar u se jdum sa Frar 2020 meta l-konsorzju huwa mistenni jressaq l-evalwazzjoni u r-rakkomandazzjonijiet ta' politika tiegħu. Għal aktar informazzjoni i-Portunus Vidjows ta' testimonjanzi Programm Ewropa Kreattiva